CHOTI หยุดผลิตรง.สาขาระนอง 1 ธ.ค.นี้ เซ่นศก.ชะลอตัว-บาทแข็งกระทบรายได้ส่งออก
CHOTI หยุดผลิตรง.สาขาระนอง 1 ธ.ค.นี้ เซ่นศก.ชะลอตัว-บาทแข็งกระทบรายได้ส่งออก
CHOTI หยุดผลิตรง.สาขาระนอง 1 ธ.ค.นี้ เซ่นศก.ชะลอตัว-บาทแข็งกระทบรายได้ส่งออก
15 พ.ย. 2562

บริษัท ห้องเย็นโชติวัฒน์หาดใหญ่ จำกัด (มหาชน) หรือ CHOTI แจ้งว่าที่ประชุมคณะกรรมการบริษัทเมื่อวานนี้ (14 พ.ย.) มีมติให้หยุดการผลิตสินค้าที่โรงงานสาขาระนอง ตั้งอยู่ในจ.ระนอง ตั้งแต่วันที่ 1 ธ.ค.62 เป็นต้นไป เนื่องจากปัญหาด้านเศรษฐกิจชะลอตัวลงอย่างต่อเนื่องในช่วง 1-2 ปีที่ผ่านมา ประกอบกับการแข็งค่าของเงินบาทตั้งแต่ต้นปี 62 ส่งผลกระทบโดยตรงต่อรายได้จากการส่งออกของบริษัท
ทั้งนี้การหยุดผลิตของโรงงานสาขาระนอง จะส่งผลให้บริษัทสามารถลดต้นทุนและสามารถบริหารต้นทุนที่เกี่ยวข้องได้อย่างมีประสิทธิภาพมากยิ่งขึ้น นำไปสู่การสร้างโอกาสการแข่งขันในด้านราคาขายกับคู่แข่งทางการตลาดได้ สำหรับในด้านแหล่งวัตถุดิบที่ป้อนเข้าสู่กระบวนการผลิตที่โรงงานสาขาระนองนั้นก็จัดหาได้น้อยลงเป็นอย่างมาก
สำหรับการดำเนินงานดังกล่าวส่งผลให้บริษัทต้องเลิกจ้างพนักงานที่สาขาระนอง โดยบริษัทจะจ่ายชดเชยค่าจ้างตามที่กฎหมายแรงงานกำหนด และคาดว่าเงินชดเชยค่าจ้างที่ต้องจ่ายให้กับพนักงานรวมเป็นเงินทั้งสิ้นประมาณ 20-22 ล้านบาท อย่างไรก็ตามบริษัทไม่ได้รับผลกระทบในด้านการผลิตสินค้าตามคำสั่งซื้อของลูกค้า เนื่องจากกำลังการผลิตของโรงงานที่จ.สงขลาสามารถรองรับคำสั่งซื้อของลูกค้าได้อย่างเพียงพอ